b'\n_START_ARTICLE_\nMaltos tarptautinis oro uostas\n_START_SECTION_\nIstorija\n_START_PARAGRAPH_\nPirmasis \xc5\xa1alyje aerodromas buvo \xc4\xafrengtas Takalyje, v\xc4\x97liau sek\xc4\x97 Hal Faro (RAF Hal Far) ir Lukos aerodromai. Antrojo pasaulinio karo metu Takalio ir Hal Faro aerodromai buvo smarkiai apgriauti, tad civiliniai skryd\xc5\xbeiai vykdyti i\xc5\xa1 Lukos oro uosto._NEWLINE_Keleivi\xc5\xb3 sraut\xc5\xb3 augimas s\xc4\x85lygojo civilinio oro uosto terminalo statybas. Paruo\xc5\xa1iamieji darbai prasid\xc4\x97jo 1956\xc2\xa0m. Brit\xc5\xb3 vyriausyb\xc4\x97 \xc5\xa1iam projektui skyr\xc4\x97 300 000 Lm (apytiksliai 700 000 svar\xc5\xb3 sterling\xc5\xb3). Maltos oro uosto keleivi\xc5\xb3 terminalas Lukoje buvo oficialiai atidarytas 1958\xc2\xa0m. kovo 31 d. Terminal\xc4\x85 sudar\xc4\x97 du auk\xc5\xa1tai, \xc4\xafskaitant \xc4\xafprastines patalpas, kaip antai restoranas, pa\xc5\xa1to skyrius, kabelinis ir belaidis biurai ir lankytojams skirtas balkonas su vaizdu._NEWLINE_Vis daug\xc4\x97jo nauj\xc5\xb3 oro linij\xc5\xb3, oro uoste apsilankydavo vis didesni l\xc4\x97ktuvai. 1977\xc2\xa0m. nutiestas naujas ir ilgesnis kilimo ir t\xc5\xabpimo takas, prapl\xc4\x97stas ir atnaujintas terminalas. Po de\xc5\xa1imtme\xc4\x8dio vyriausyb\xc4\x97 nusprend\xc4\x97, kad baig\xc4\x97si senojo terminalo eksploatacijos laikotarpis. Buvo nutarta statyti nauj\xc4\x85. U\xc5\xbebaigus jo statybas, naujasis terminalas atidarytas 1992\xc2\xa0m. kovo 25 d., tuo tarpu senasis Lukos terminalas buvo u\xc5\xbedarytas, efektingai atitarnav\xc4\x99s 35 metus. Naujasis terminalas pasi\xc5\xbeym\xc4\x97jo modernia \xc4\xafranga: oro kondicionavimu, sukamuoju \xc4\xafrenginiu baga\xc5\xbeui i\xc5\xa1duoti, skryd\xc5\xbei\xc5\xb3 informacijos monitoriais, kompiuterizuotais registracijos stalais, nauja danga ir t. t._NEWLINE_2010\xc2\xa0m. oro uoste vien\xc4\x85 savo bazi\xc5\xb3 \xc4\xafk\xc5\xabr\xc4\x97 oro linij\xc5\xb3 bendrov\xc4\x97 \xe2\x80\x9eRyanair\xe2\x80\x9c.'